Tuure Peitsara

**Aksel Bernhard Tuure Peitsara**, sukunimi aik. *Blässar* (24. maaliskuuta 1875 Kontiolahti – 30. tammikuuta 1973 Helsinki) oli suomalainen rautatievirkamies ja suomentaja.

Tuure Peitsaran vanhemmat olivat kanavakasööri Gustav Blässar ja Lovisa, o.s. Blässar. Hän pääsi ylioppilaaksi 1894 Turun lyseosta.

Peitsara oli rautatievirkamiehenä vuodesta 1894 alkaen. Hänet otettiin sähköttäjäksi 1897, toiseksi kirjuriksi 1898, ensikirjuriksi 1902 ja Tammisuon rautatieaseman asemapäälliköksi 1905. Kun rautateitten liikenneosaston oppikurssit 1914 perustettiin, kutsuttiin silloinen asemapäällikkö Blässar niitten johtajaksi. Viimeksi hän toimi rautatiehallituksen liikenneosaston johtajana 1917–1935.

Peitsara teki useita opintomatkoja perehtyen ulkomailla rautatielaitoksen kehitykseen. Hän edusti rautatiehallitusta kansainvälisissä rautatiekongresseissa. Hän oli Suomen edustajana jokavuotisissa eurooppalaisissa aikataulukonferensseissa vuodesta 1920 lähtien sekä Suomen ja Venäjän ja samoin Suomen ja Ruotsin välisissä yhdysliikennekonferensseissa. Peitsara kuului perustamisesta lähtien Suomen Matkatoimiston ja Europpalaisen Tavara- ja Matkatavaravakuutus Oy:n johtokuntiin. Hän oli useiden komiteoiden, koulujen johtokuntien ja erinäisten lautakuntien puheenjohtajana ja jäsenenä sekä kuului monien voimistelu-, nuoriso- ja raittiusseurojen perustajiin ja toimihenkilöihin. Peitsara suomensi kaunokirjallisuutta, toimitti eräitä rautatieliikennettä koskevia julkaisuja ja kirjoitti päivä- ja aikakauslehtiin rautatieasioista.

Tuure Peitsara oli naimisissa vuodesta 1898 Alva Maria Makkosen kanssa. Heidän poikansa oli eversti Tapio Peitsara, vuoteen 1935 Blässar (1902-1989) ja pojanpoikansa eversti Perttu Peitsara (1930-2022).

## Julkaisut
Nimellä Tuure Blässar:
* toim. Tuure Blässar, *Kertomus Suomen Valtionrautateiden liikenneosaston oppikurssien ensimmäisestä toimintavuodesta 1913-1914*, Helsinki 1914
* toim. Tuure Blässar, *Kertomus Suomen Valtionrautateiden liikenneosaston oppikurssien toisesta toimintavuodesta 1914-1915*, Helsinki 1915
* toim. Tuure Blässar, *Kertomus Suomen Valtionrautateiden liikenneosaston oppikurssien kolmannesta toimintavuodesta 1915-1916*, Helsinki 1916
* *Käsikirja liikenneosaston asema- ja junapalvelijoille. 1, Määräyksiä matkustajaliikenteestä*. Suomen valtion rautatiet, Helsinki 1916
* *Käsikirja liikenneosaston asema- ja junapalvelijoille. 2, Määräyksiä tavaraliikenteestä y. m.*. Suomen valtion rautatiet, Helsinki 1916
* *Lisäys 2 Käsikirjaan liikenneosaston asema- ja junapalvelijoille 1*. Suomen valtion rautatiet, Helsinki 1919
* *Lisäys 2 Käsikirjaan liikenneosaston asema- ja junapalvelijoille 2*. Suomen valtion rautatiet, Helsinki 1919

## Suomennokset
* G. Asmussen : *Aate: romaani* ; kolmannesta saksankielisestä painoksesta suomentanut Tuure Blässar. Otava, Kuopio 1906
* Aladar Békés : *Alkoholi ja rautatiet* ; suomentanut Tuure Blässar. Rautatieläisten raittiusyhdistys, Lappeenranta 1907 
* *Määräyksiä rautateiden vastuuvelvollisuudesta rautatieliikenteen aiheuttamissa tapaturmissa sekä rautatiehenkilökunnan taloudellinen turvaaminen tapaturmain varalta eräissä Europan maissa*; erinäisten rautatiejärjestöjen asettamaa rautatieläisten tapaturmavakuutuskomiteaa varten keräillyt ja suomentanut Tuure Blässar. Tampere 1913
* P. Suder ja G. Meyer : *Junamiehen muistikirja Preussin rautateillä* ; suomentanut Tuure Blässar. S. V. R. Konduktööriyhdistys, Pori 1913

## Lähteet